| *Lepidopsetta bilineata*Solla de rocha do Pacífico |
| --- |
| *Lepidopsetta bilineata* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Actinopterygii |
| Subclase: | Neopterygii |
| Infraclase: | Teleostei |
| Superorde: | Acanthopterygii |
| Orde: | Pleuronectiformes |
| Suborde: | Pleuronectoidei |
| Familia: | Pleuronectidae |
| Subfamilia: | Pleuronectinae |
| Xénero: | *Lepidopsetta* |
| Especie: | ***L. bilineata*** |

 |
| Nome binomial |
| *Lepidopsetta bilineata*(Ayres, 1855) |

***Lepidopsetta bilineata*** é un peixe teleósteo da orde dos pleuronectiformes, familia dos pleuronéctidos e subfamilia dos pleuronectinos, unha das tres que integran o xénero *Lepidopsetta*, coñecida en galego como **solla de rocha do Pacífico**.

Como todos os peixes da familia dos pleuronéctidos, as especies deste xénero teñen o corpo aplanado, asimétrico, e cos dous ollos situados no lado pigmentado do corpo.

Taxonomía
---------

### Descrición

A especie foi descrita en 1855 polo ictiólogo estadounidense William Orville Ayres, baixo o nome de *Platessa bilineata*.

### Etimoloxía

O nome específico, ***bilineata***, fai referencia á rama supratemporal da liña lateral, que está bifurcada. O adxectivo latino *bilineata* está formado polo elemento *bi-*, "dous, dúas" e *líneata*, forma feminina de *lineatus, -a, -um* "con liña", "que ten liña" (do latín *linea*, "liña"). Literalmente, "que ten dúas liñas", "bifurcado". A forma feminina é para concordar gramaticalmente co nome do xénero, *Lepidopsetta*, que é feminino por selo tamén *Psetta*.

### Sinónimos

Ademais de polo nome actualmente válido, e polo orixinario que lle deu Ayres, a especie coñécese tamén polos seguintes sinónimos:

* *Lepidopsetta bilineata bilineata* (Ayres, 1855)
* *Platichthys umbrosus* Girard, 1856
* *Pleuronectes bilineatus* (Ayres, 1855)
* *Pleuronectes perarcuatus* Cope, 1873

Características
---------------

Trátase dun peixe mariño, demersal, de até 60 cm de lonxitude (as femias, os machos non superan os 58 cm). e que pode chegar a pesar até 1,8 kg.

A súa columna vertebral está formada por de 39 a 42 vértebras. A aleta dorsal presenta entre 65 e 82 raios, mentres que a analcomprende de 50 a 65. A orixe da aleta dorsal sitúase sobre a parte dianteira do ollo superior. A aleta caudal remata cunha marxe posterior que forma unha ampla "V". A aletas pectorais son pequenas, e poden seren asimétricas.

O espazo intraorbital é estreito.

Bioloxía
--------

### Hábitat e distribución

*Lepidopsetta bilineata* vive en fondos de area e grava en profundidades de até os 575 m, aínda que comunmente se encontra entre os 0 e os 183 m.

O seu hábitat natural son as augas temperadas do Pacífico norte, entre os 67° N e os 34° N, e entre os 124° L e os 119° O, desde a Baixa California, polo sur, até Alasca, as illas Aleutianas e parte sueste do mar de Bering, polo norte.

### Papel no ecosistema

*Lepidopsetta bilineata* ocupa un nivel trófico moderadamente alto na cadea alimentaria.

#### Alimentación

Aliméntase de moluscos, vermes poliquetos, crustáceos, ofiúras e pequenos peixes.

#### Predadores

Esta especie é depredada por mamíferos mariños e por outros peixes, incluíndo diversos tiburóns, o bacallau de Alasca (*Gadus chalcogrammus*) o bacallau do Pacífico (*Gadus macrocephalus*) e outros peixes planos, como o hipogloso do Pacífico (*Hippoglossus stenolepis*) e a limanda áspera (*Limanda aspera*).

### Reprodución

*Ledopsetta bilineata* alcanza a madureza reprodutiva entre os 4 e os 7 anos de idade. A desova prodúcese en inverno e principios da primavera. Os ovos son demersais e permanecen na superficie na que se depositan, A eclosión ocorre entre os 6 e os 25 días despois da posta.

#### Lonxevidade

A máxima idade rexistrada alcanza os 22 anos.

Pesca
-----

*Lepidopsetta bilineata* é un saboroso peixe utilizado como alimento, e forma parte importante das pescarías de arrastre no mar de Bering e no golfo de Alasca. Aínda que a súa explotación foi excesiva nos anos 1960, as poboacións recuperáronse e hoxe en día estímase que a súa biomasa no mar de Bering e as illas Aleutianas é moi alta, até dúas veces o nivel necesario para o rendemento máximo sustentábel. En 2008 a súa biomasa estimada na pescaría do golfo de Alasca era dunhas 102.303 t, en comparación coas capturas, que oscilaron desde as 453 t en 2004 e as 4.330 t en 2006.

As capturas comerciais en varios anos no Canadá alcanzaron as 3.000 t.

Notas
-----

1. 1 2 3  *Lepidopsetta bilineata* (Ayres, 1855) no WoRMS.
2. ↑  Lepidopsetta Gill, 1862 no WoRMS.
3. ↑  Lahuerta Mouriño, Fernando e Francisco X. Vázquez Álvarez (2000): *Vocabulario multilingüe de organismos acuáticos*. Santiago de Compostela: Xunta de Galicia / Termigal. ISBN 84-453-2913-8, p. 82.
4. 1 2 3  Hart, J. L. (1973): "Pacific fishes of Canada". *Bull. Fish. Res. Board Can*. **180**.
5. ↑  Fadéev, N. S. (1971): *Biology and fisheries of the Pacific Ocean flatfishes*. Vladivostok, Russia: Dal'izdat.
6. ↑  Orr, J. W. & A. C. Matarese (2000).
7. 1 2 3  *Lepidopsetta bilineata* (Ayres, 1855) en FishBase.
8. ↑  FAO-FIGIS (2005): *A world overview of species of interest to fisheries*. Capítulo *Lepidopsetta bilineata*. FIGIS Species Fact Sheets. Species Identification and Data Programme-SIDP, FAO-FIGIS.
9. 1 2 3  "Rock Sole Lepidopsetta bilineata (South) and L. polyxystra (North) en Fish Watch, U. S. Seafoods Facts, NOAA.". Arquivado dende o orixinal o 03 de abril de 2008. Consultado o 03 de abril de 2008.
10. ↑  Munk, K. M. (2001): "Maximum ages of groundfishes in waters off Alaska and British Columbia and consideration of age determination". *Alaska Fish. Res. Bull*. **8** (1): 12-21.
11. ↑  Eschmeyer, W. N.; E. S. Herald & H. Hammann (1983): *A field guide to Pacific coast fishes of North America*. Boston, USA: Houghton Mifflin Company.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Lepidopsetta bilineata Modificar a ligazón no Wikidata*** |

### Bibliografía

* Allen, M. J. & G. B. Smith (1988): "Atlas and zoogeography of common fishes in the Bering Sea and northeastern Pacific". *NOAA Tech. Rep.* NMFS 66.
* Cooper, J. A. & F. Chapleau (1998): "Monophyly and intrarelationships of the family Pleuronectidae (Pleuronectiformes), with a revised classification". *Fish. Bull.* **96** (4): 686-726.
* Nelson, Joseph S. (2006): *Fishes of the World*. Nova York: John Wiley & Sons, Inc. ISBN 0-471-25031-7.
* Orr, J. W. & A. C. Matarese (2000): "Revision of the genus *Lepidopsetta* Gill, 1862 (Teleostei: Pleuronectidae) based on larval and adult morphology, with a description of a new species from the North Pacific Ocean and Bering Sea". *Fishery Bulletin* **98**: 539-582.

### Outros artigos

* *Lepidopsetta*
* *Lepidopsetta polyxystra*

### Ligazóns externas

* *Lepidopsetta bilineata* na EOL. Informacións, imaxes e mapas de distribución *(en inglés)*.
* *Lepidopsetta bilineata* na ADW.

|  |  |
| --- | --- |
| Control de autoridades | 
* Wd: Q2594518
* MAG: 2780047178

 |

|  |  |
| --- | --- |
| Identificadores taxonómicos | 
* FishBase: 24237
* GBIF: 5213939
* iNaturalist: 183018
* IRMNG: 10158710
* ITIS: 172917
* IUCN: 158631442
* NCBI: 195623
* WoRMS: 281305

 |

|  |  |
| --- | --- |
| Identificadores | 
* UNII: UFQ16SMY7P

 |